Οι γαλαξίες το μεγαλύτερο μέρος της ζωής τους περιπλανώνται μόνοι τους μέσα στο διαστελλόμενο σύμπαν.
Μερικές φορές όμως, δύο ατυχείς γαλαξίες βρίσκονται υπερβολικά κοντά ο ένας στον άλλο,
όπως στη περίπτωση του ζεύγους Arp 142.
Οι δύο γαλαξίες στην εντυπωσιακή νέα εικόνα του Χαμπλ, παρουσιάζουν μία απόκοσμη ομοιότητα με ένα πιγκουίνο που φυλάει το αυγό του.
Οι γαλαξίες βρίσκονται σε μία βίαιη διαδικασία συγχώνευσης,
με νέφη αερίων και σκόνης να συγκρούονται με τρομερές ταχύτητες πυροδοτώντας τη δημιουργία νέων άστρων.
Επεισόδιο 67: Περί γαλαξιών και πιγκουίνων - Arp 142
Παρουσιάζει ο Δρ. Τζέι, ή κατά κόσμον Δρ. Τζο Λίσκε
Αυτό το επεισόδιο μας διηγείται την ιστορία ενός πιγκουίνου και του αυγού του.
Ή για να είμαστε πιο ακριβείς, για ένα ζεύγος γαλαξιών γνωστό ως Arp 142.
Η νέα εικόνα από το Χαμπλ, των δύο αλληλεπιδρώντων γαλαξιών, δείχνει το παραμορφωμένο σχήμα σε μπλε χρώμα του γαλαξία NGC 2936
και τον συνοδό του NGC 2937
Αυτοί οι δύο γαλαξίες βρίσκονται στη διαδικασία συγχώνευσής τους, απορροφώντας βίαια ύλη ο ένας από τον άλλο.
Όμως με λίγη φαντασία, εμφανίζεται μία διαφορετική εικόνα.
Ο NGC 2936 μεταμορφώνεται σε ένα πιγκουίνο που στο κάτω μέρος της εικόνας
προφυλάσσει το λευκό αυγό του.
Όμως αυτή η εικόνα της γονικής αγάπης είναι απατηλή.
Το αυγό, ο NGC 2937, στη πραγματικότητα διαλύει το μεγαλύτερο συνοδό του.
Το μάτι του "πιγκουίνου" είναι ότι απομένει από τον NGC 2936,
που κάποτε ήταν σπειροειδής σαν το Γαλαξία μας.
Οι παραμορφωμένοι βραχίονες του διατρέχουν προς τα κάτω την εικόνα,
σχηματίζοντας τον "κορμό" του κοσμικού αυτού πτηνού σε μπλε και κόκκινες αποχρώσεις.
Οι βαρυτικές αλληλεπιδράσεις μεταξύ των γαλαξιών, έχουν διαμορφώσει το χαρακτηριστικό σχήμα του Arp 142.
Οι συγχωνεύσεις γαλαξιών είναι ιδιαίτερα βίαιες.
Όταν δύο γαλαξίες συγκρούονται, μπορεί να γίνουν "αγνώριστοι",
καθώς τεράστια νέφη αερίων και σκόνης μετακινούνται ταχύτατα μεταξύ τους
με βίαιες συγκρούσεις και προκαλώντας έντονη δημιουργία νέων άστρων
Το Χαμπλ μπόρεσε να παρατηρήσει και να συλλάβει μερικές τέτοιες συγχωνεύσεις
χαρίζοντας μας πανέμορφες αστρονομικές εικόνες
αλλά και κατανόηση αυτών των βίαιων γεγονότων.
Για παράδειγμα, εδώ φαίνεται ένα ζεύγος σπειροειδών γαλαξιών γνωστό ως Arp 240
Αυτοί οι γαλαξίες φαίνονται πιασμένοι χέρι-χέρι καθώς χορεύουν στον ουρανό και αλληλεπιδρούν μεταξύ τους
δημιουργώντας μία λεπτή γέφυρα υλικού μεταξύ των δύο.
Σε μία άλλη εντυπωσιακή συγχώνευση στο Arp 272, ένα λαμπρό ζεύγος γαλαξιών με πλεγμένους τους περιστρεφόμενους βραχίονές τους.
Και εδώ το Arp 243, ένα περιστρεφόμενο ζεύγος γαλαξιών που έχει δημιουργήσει όμορφες περιδινούμενες απολήξεις.
Οι πυρήνες των δύο γαλαξιών έχουν σχεδόν συγχωνευθεί
δημιουργώντας ένα μεγαλύτερο πυρήνα στη καρδιά αυτού του άμορφου σχηματισμού.
Μία από τις πιο εντυπωσιακές συγχωνεύσεις γαλαξιών φαίνεται στους Γαλαξίες Κεραίες,
ένα ζεύγος λαμπρών γαλαξιών που έχουν δημιουργήσει αλληλεπιδρώντας το ξεχωριστό σχήμα τους.
Οι γαλαξιακές συγχωνεύσεις δημιουργούν εντυπωσιακούς σχηματισμούς
Αν και μερικές φορές μοιάζουν γαλήνιοι από μακριά, όπως ο πιγκουίνος με το αυγό του,
όταν κοιτάξουμε πιο κοντά, ανακαλύπτουμε χάος.
Το Hubblecast είναι μία παραγωγή του ESA/Hubble στο Ευρωπαϊκό Νότιο Αστεροσκοπείο στη Γερμανία.
Η αποστολή του Χαμπλ αποτελεί διεθνή συνεργασία μεταξύ της NASA και του Ευρωπαϊκού Οργανισμού Διαστήματος.
www.spacetelescope.org
Κείμενα: ESA/Hubble. Μετάφραση: Μανώλης Ζούλιας (ESON)